Bruce McLaren
Bruce Leslie McLaren (Auckland, 30. kolovoza 1937. – Westhampnett, 2. lipnja 1970.) je bio novozelandski vozač Formule 1, dizajner trkačih automobila, inženjer i izumitelj. 

Rođen je u Aucklandu, a s devet godina je obolio od Perthesove bolesti, zbog koje mu je lijeva noga ostala kraća od desne. Njegov otac, Les McLaren, bio je ljubitelj motocikla, ali se odrekao utrka prije Bruceova rođenja, zbog ozljede, te se, uz vođenje mehaničarske radionice, bavio utrkama automobila. Bruce je većinu slobodnog vremena u djetinjstvu provodio u radionici, što je kod njega pobudilo ljubav prema utrkama i automobilima. 

Njegova sportska karijera započela je na Velikoj nagradi Novog Zelanda 1958., gdje je njegov talent uočio i Jack Brabham. Uočivši njegov talent, organizatori su ga poslali u Europu, gdje se natjecao na Nürburgringu na Velikoj nagradi Njemačke za F1 i F2 vozače. McLaren, tada F2 vozač, završio je prvi u svojoj kategoriji i peti ukupno, natječući se s najboljim F1 vozačima na svijetu. Godine 1959. pridružuje se Brabhamu u Cooperu i započinje svoju F1 karijeru. Iste godine ostvario je svoju prvu pobjedu, a već je sljedeće sezone osvojio drugo mjesto u ukupnom poretku, iza momčadskog kolege Brabhama. Tokom 1962. godine je bio treći, nakon čega je uslijedilo nekoliko lošijih sezona sve do 1969., kada je ponovo završio na trećem mjestu. 

Tokom 1963. godine, Bruce McLaren je osnovao kompaniju "Bruce McLaren Motor Racing", danas jednu od najutjecajnijih kompanija u svijetu sportskih utrka. Osim što je vozio, McLaren je i aktivno sudjelovao u radu kompanije, poboljšavajući automobile i dizajnirajući nove modele. 

Krajem 60-ih, McLaren je s vlastitim automobilima započeo sudjelovanje na Can-Am utrkama, gdje je dva puta bio prvak. Uz to, Denny Hulme (dva puta) i Peter Revson su od 1967. do 1972. godine osvajali naslove Can-Am prvaka, što je dovelo do situacije da je McLarenov tim punih pet sezona bio napobjediv. Godine 1967. je, zajedno s Mariom Andrettijem, bio prvak na utrci 12 sati Sebringa, a godinu prije je s Chrisom Amonom osvojio i 24 sata Le Mansa. 

Bruce McLaren je tragično preminuo 2. lipnja 1970., u 32. godini života, testirajući svoje novo vozilo na Goodwood Circuitu u Engleskoj. McLaren je izgubio kontrolu nad vozilom i izletio s ceste, prilikom čega je i poginuo. 

Novozelandski vozači Formule 1
Osnivači proizvođača automobila